KOMISSION KERTOMUS Euroopan unionin solidaarisuusrahasto Vuosikertomus 2011 /* COM/2012/0523 final */





SISÄLLYSLUETTELO 1........... Johdanto........................................................................................................................ 3 2........... Vuonna 2010 keskeneräisiksi jääneet hakemukset........................................................... 3 3........... Vuonna 2011 saadut uudet hakemukset.......................................................................... 6 4........... Rahoitus......................................................................................................................... 7 5........... Seuranta......................................................................................................................... 8 6........... Päätökseen saatetut tukitoimenpiteet............................................................................... 9 7........... Tiedonanto EU:n solidaarisuusrahaston tulevaisuudesta.................................................. 10 8........... Päätelmät..................................................................................................................... 11 Liite 1: Vuonna 2011 sovellettavat suurkatastrofien kynnysarvot (vuoden 2009 bruttokansantuloa koskevien lukujen pohjalta)....................................................................................................................... 12 Liite 2: Euroopan unionin solidaarisuusrahaston vuonna 2010 keskeneräisiksi jääneet hakemukset ja uudet hakemukset, joista päätettiin vuonna 2011......................................................................................... 14 Liite 3: EU:n solidaarisuusrahaston hakemukset vuodesta 2002 lähtien.......................................... 16 KOMISSION KERTOMUS Euroopan unionin solidaarisuusrahasto Vuosikertomus 2011 1. Johdanto Euroopan unionin solidaarisuusrahaston perustamisesta 11. marraskuuta 2002 annetun neuvoston asetuksen (EY) N:o 2012/2002, josta käytetään myöhemmin nimitystä ’solidaarisuusrahastoasetus’, 12 artiklassa säädetään, että Euroopan parlamentille ja neuvostolle esitetään kertomus rahaston toiminnasta kuluneelta vuodelta. Tässä kertomuksessa esitellään rahaston toiminta vuonna 2011 ja tarkastellaan aiempien kertomusten tapaan keskeneräisten ja uusien hakemusten käsittelyä ja täytäntöönpanokertomusten arviointia niiden käsittelyn päätökseen saattamisen valmistelemiseksi. Hakemusten määrällä mitattuna vuosi 2011 oli aiempaa hiljaisempi vuosi. Vuoden kuluessa esitettiin vain neljä hakemusta solidaarisuusrahaston tuen saamiseksi, kun vuonna 2010 hakemuksia esitettiin yhteensä 17. Koska osa näistä hakemuksista vastaanotettiin vuoden 2010 lopulla, niiden arviointi jatkuu vuoteen 2011. Kyseessä ovat seuraavat hakemukset: Ranska (Varin tulvat), Tšekki (syystulvat), Saksa (Sachsenin tulvat), Kroatia ja Slovenia (syyskuun tulvat) ja Unkari (myrkkyvuoto). Näiden tapausten arviointi saatiin päätökseen vuonna 2011 ja kuvataan tässä kertomuksessa. Vuonna 2011 vastaanotetut neljä hakemusta ovat seuraavat: kaksi hakemusta Italiasta (Veneton tulvat ja Ligurian ja Toscanan tulvat), yksi Espanjasta (Lorcan maanjäristys) ja yksi Kyprokselta (laivastotukikohdan räjähdys). Komissio sai vuoden 2011 kuluessa päätökseen arviointinsa ja hyväksyi Italian (Veneton tulvat) ja Espanjan (Lorcan maanjäristys) hakemukset. Toista Italian hakemusta (Ligurian ja Toscanan tulvat) ja Kyproksen hakemusta koskevat komission päätökset tehtiin vuoden 2012 alkupuolella. Vuonna 2011 komissio myönsi solidaarisuusrahaston tukea 11 katastrofille yhteensä 239,9 miljoonaa euroa ja ehdotti lisäksi vielä kahdelle muulle tapaukselle tukea 38 miljoonan euron edestä. 2. Vuonna 2010 keskeneräisiksi jääneet hakemukset Ranska (Varin tulvat) Osa Etelä-Ranskasta kärsi 15. ja 16. kesäkuuta 2010 voimakkaista sateista. Ranskan viranomaiset hakivat 24. elokuuta 2010 taloudellista tukea solidaarisuusrahastosta. Hakemus koski yhdeksää kuntaa ja kahta kuntien yhteistä aluetta sateiden pahiten koettelemissa osissa Varin departementtia. Ne muodostavat yhdessä yhden yhtenäisen alueen, joka on selkeästi määritelty hakemuksessa. Katastrofin mainitulla alueella aiheuttamien välittömien vahinkojen kokonaismääräksi arvioitiin 703,2–778,2 miljoonaa euroa. Komissio käytti hakemuksen arvioimiseksi keskimääräistä vahinkojen määrää (740,7 miljoonaa euroa). Välittömien vahinkojen kokonaismäärää koskeva arvio on 21 prosenttia Ranskaan vuonna 2010 sovellettavasta, solidaarisuusrahaston käyttöönoton edellytyksenä olevasta tavanomaisesta kynnysarvosta, joka on 3,467 miljardia euroa (3 miljardia euroa vuoden 2002 hintoina). Koska vahingot olivat pienemmät kuin sovellettava kynnysarvo, Ranskan hakemusta tarkasteltiin poikkeuksellisen alueellisen katastrofin perusteiden mukaisesti. Arvioinnissa kävi ilmi, ettei Ranskan hakemuksessa esitetty mitään näyttöä, josta olisi ilmennyt, että Varin departementin talouden vakaus olisi kärsinyt vakavasti ja pitkäaikaisesti esimerkiksi siten, että työllisyys tai alueen BKT olisi laskenut merkittävästi. Tästä syystä komissio päätti 4. maaliskuuta 2011, että Ranskan hakemus ei täytä edellytyksiä, jotka koskevat poikkeuksellisen tuen myöntämistä rahastosta, ja ilmoitti asiasta Ranskan viranomaisille. Tšekki (syystulvat vuonna 2010) Epätavallisen voimakkaat sateet koettelivat elokuussa 2010 Tšekin pohjoisosia eli Liberecin aluetta (Liberecký kraj) ja viereiseen Ústí nad Labemin (Ústecký kraj) alueeseen kuuluvaa Děčínin kaupungin aluetta. Seurauksena oli pahoja tulvia, jotka aiheuttivat merkittäviä vahinkoja julkiselle infrastruktuurille, asuintaloille, maataloudelle ja yrityksille. Tšekin viranomaiset hakivat 14. lokakuuta 2010 taloudellista tukea solidaarisuusrahastosta. Tšekin viranomaiset arvioivat välittömien vahinkojen kokonaismääräksi 436,5 miljoonaa euroa, joka on 53 prosenttia Tšekkiin vuonna 2010 sovellettavasta, solidaarisuusrahaston käyttöönoton edellytyksenä olevasta tavanomaisesta kynnysarvosta, joka on 824,03 miljoonaa euroa (eli 0,6 prosenttia BKTL:sta vuoden 2008 tietojen pohjalta). Hakemusta tarkasteltiin tämän vuoksi poikkeuksellisen alueellisen katastrofin perusteiden mukaisesti. Hakemuksessa osoitettiin, että perusteet, joiden mukaan a) katastrofi vaikuttaa katastrofin koettelemalla alueella suureen osaan väestöstä ja b) katastrofista aiheutuu vakavia ja pitkäaikaisia vaikutuksia elinoloihin ja talouden vakauteen, täyttyivät. Komissio ehdotti 23. maaliskuuta 2011, että rahastosta myönnetään 10,912 miljoonan euron edestä taloudellista tukea. Vastaava lisätalousarviomenettely saatiin päätökseen 14. heinäkuuta 2011. Kun Tšekin kanssa oli tehty täytäntöönpanosopimus, tuki voitiin maksaa 22. joulukuuta 2011. Saksa (Sachsenin tulvat) Voimakkaat sateet koettelivat elo- ja syyskuussa 2010 Saksan itäosia, lähinnä Sachsenia, ja aiheuttivat tulvia, joista aiheutui vahinkoa julkiselle infrastruktuurille, asuintaloille, maataloudelle ja yrityksille. Saksan viranomaisten 15. lokakuuta 2010 toimittamasta hakemuksesta ilmeni, että kolmesta eri katastrofista esitettiin kumulatiivinen hakemus ja että nämä tapahtumat koskivat eri alueita Sachsenissa ja menivät vain osittain päällekkäin. Tulvista aiheutuneiden välittömien vahinkojen kokonaismääräksi arvioitiin 937,8 miljoonaa euroa, joka on lähes kolmasosa Saksaan vuonna 2010 sovellettavasta, solidaarisuusrahaston käyttöönoton edellytyksenä olevasta tavanomaisesta kynnysarvosta, joka on 3,467 miljardia euroa (3 miljardia euroa vuoden 2002 hintoina). Vaikka asetuksen säännöksissä viitataan (yksittäisen) katastrofin seurauksiin, komissio on aina hyväksynyt sen, että lyhyen ajanjakson aikana sattuneita samanlaisia tapahtumia, kun niillä on sama alkuperä tai kun ne vaikuttavat samaan alueeseen, voidaan pitää yhtenä tapahtumana asetuksen tarkoittamassa mielessä. Eri alueisiin vaikuttavia eri alkuperää olevia tapahtumia olisi kuitenkin arvioitava erikseen. Komissio päätti 4. huhtikuuta 2011, ettei hakemuksessa tarkoitettuja kolmea tulvaa voida pitää asetuksessa tarkoitettuna poikkeuksellisena katastrofina. Asiasta ilmoitettiin Saksan viranomaisille. Slovenia (syystulvat vuonna 2010) Vaikeat tulvat koettelivat Sloveniaa 17.–22. syyskuuta 2010 ja aiheuttivat laajalti vahinkoa lähinnä kulttuuriperinnölle, julkiselle infrastruktuurille ja asuintaloille. Slovenian viranomaiset hakivat 26. marraskuuta 2010 taloudellista tukea solidaarisuusrahastosta. Koska yhteensä 251,3 miljoonan euron suuruisiksi arvioidut välittömät vahingot ylittivät Sloveniaan sovellettavan, solidaarisuusrahaston käyttöönoton edellytyksenä olevan kynnysarvon (217,67 miljoonaa euroa vuoden 2008 tietojen pohjalta), katastrofia voitiin pitää asetuksessa tarkoitettuna suurena luonnonkatastrofina. Komissio päätti 24. helmikuuta 2011 hyväksyä Slovenian hakemuksen ja myöntää tukea 7,460 miljoonan euron verran. Vastaava lisätalousarviomenettely saatiin päätökseen 14. heinäkuuta 2011. Kun Slovenian kanssa oli tehty täytäntöönpanosopimus, tuki voitiin maksaa 8. joulukuuta 2011. Kroatia (syystulvat vuonna 2010) Kroatia kärsi 17.–22. syyskuuta 2010 voimakkaista sateista, joista aiheutui pahoja tulvia erityisesti Länsi-Kroatiassa. Koska Kroatia oli hakemuksen esittämisen aikaan neuvottelemassa EU-jäsenyydestä, sille voitiin periaatteessa myöntää tukea solidaarisuusrahastosta. Katastrofi aiheutti suuria vahinkoja infrastruktuurille, maataloudelle sekä yksityiselle omaisuudelle. Välittömien vahinkojen laajuudeksi arvioitiin yhteensä 47,003 miljoonaa euroa. Koska tämä määrä jäi 275,80 miljoonan euron suuruisen kynnysarvon alle (0,6 prosenttia Kroatian BKTL:sta vuonna 2008), katastrofia ei voitu pitää suurena luonnonkatastrofina. Kroatia kärsi kuitenkin samoista tulvista, jotka aiheuttivat suurkatastrofin Sloveniassa. Näin ollen neuvoston asetuksen (EY) N:o 2012/2002 2 artiklan 2 kohdan toisessa alakohdassa esitetty edellytys katsottiin täyttyneeksi eli maa, jota koettelee sama suurkatastrofi kuin naapurimaata, voi poikkeuksellisesti saada tukea solidaarisuusrahastosta. Komissio päätti tämän vuoksi myöntää Kroatialle taloudellista tukea 1,175 miljoonaa euroa. Vastaava lisätalousarviomenettely saatiin päätökseen 14. heinäkuuta 2011. Kun Kroatian tasavallan kanssa oli tehty täytäntöönpanosopimus, tuki voitiin maksaa 1. joulukuuta 2011. Unkari (myrkkyvuoto) Magyar Alumínium Zrt (MAL Ltd.) -alumiinitehtaan punaliejualtaan pato murtui lähellä Kolontárin kylää Unkarissa 4. lokakuuta 2010, minkä seurauksena valtava määrä punaliejua hukutti alleen useita asutusalueita. Katastrofi aiheutti vakavaa saastumista, asuintaloja ja siltoja tuhoutui, satoja ihmisiä evakuoitiin, 286 ihmistä loukkaantui ja kymmenen kuoli. Unkarin viranomaiset päättivät esittää solidaarisuusrahastolle tukihakemuksen, jonka komissio vastaanotti 13. joulukuuta 2010. Katastrofin aiheuttamien välittömien vahinkojen kokonaismääräksi arvioitiin 174,32 miljoonaa euroa. Unkariin vuonna 2010 sovellettava rahaston varojen käyttöönoton tavanomainen kynnysarvo oli 590,71 miljoonaa euroa (0,6 prosenttia Unkarin BKTL:sta vuonna 2008). Koska katastrofin aiheuttamat välittömät vahingot olivat huomattavasti vähäisemmät kuin tavanomainen kynnysarvo, Unkari toimitti hakemuksen poikkeuksellisen alueellisen katastrofin perusteiden mukaisesti. Asetuksen 2 artiklan 1 kohdassa todetaan, että asetusta sovelletaan lähinnä suuriin luonnonkatastrofeihin[1], eikä sen soveltamisalasta ole näin ennakolta suljettu pois teknologian aiheuttamia katastrofeja. Niitä voidaan kuitenkin pitää tukikelpoisina ainoastaan, jos tietyt lisäedellytykset täyttyvät. Neuvoston asetuksen (EY) N:o 2012/2002 3 artiklan 3 kohdassa rajoitetaan periaatteessa rahastosta maksettava tuki ainoastaan sellaisten toimenpiteiden rahoittamiseen, joilla korvataan vahinkoja, jotka eivät ole vakuutuskelpoisia. Myrkkyvuodosta koituneet vahingot aiheutti kuitenkin teollisuuslaitoksessa oleva vika. Mahdolliseen henkilökohtaiseen vastuuseen liittyvistä kysymyksistä riippumatta alumiinitehtaan omistajien ja/tai toiminnanharjoittajien olisi pitänyt vakuuttaa itsensä laitoksen toiminnasta aiheutuvia riskejä vastaan (tuottamuksesta riippumaton vastuu). Myrkkyvuoden aiheuttamia vahinkoja on näin ollen pidettävä vakuutuskelpoisina. Hakemuksessa ei myöskään käsitelty vastuukysymystä. Neuvoston asetuksen (EY) N:o 2012/2002 8 artiklan 1 kohdassa kuitenkin velvoitetaan edunsaajavaltiot hakemaan kaikki mahdolliset korvaukset kolmansilta osapuolilta. Neuvoston asetuksen (EY) N:o 2012/2002 3 artiklan 3 kohdassa säädetään, että rahastosta maksettavat maksut, jotka liittyvät vahingon kustannuksiin, jotka jokin kolmas osapuoli korvaa, peritään takaisin. ”Saastuttaja maksaa” ‑periaatteen mukaisesti teollisuuslaitoksen omistajan ja/tai toiminnanharjoittajan olisi katsottava olevan vastuussa kyseisestä laitoksesta aiheutuvista mahdollisista vahingoista mistään mahdollisesta henkilökohtaisesta vastuusta tai vakuutusturvasta riippumatta. Solidaarisuusrahasto ei näin ollen osallistu tällaisten vahinkojen korvaamiseen. Edellä esitetyistä syistä Unkarin myrkkyvuodon ei voitu katsoa täyttävän neuvoston asetuksessa (EY) N:o 2012/2002 esitettyjä perusteita solidaarisuusrahaston varojen ottamiseksi käyttöön. Unkarille ilmoitettiin komission päätöksestä. 3. Vuonna 2011 saadut uudet hakemukset Vuoden 2011 kuluessa saatiin hakemukset Italialta (Veneton tulvat), Espanjalta (Lorcan maanjäristys) ja Kyprokselta (laivastotukikohdan räjähdys). Italialta saatiin vielä toinen hakemus (Ligurian ja Toscanan tulvat) juuri ennen vuoden 2011 loppua. Kyproksen ja Italian (Ligurian ja Toscanan tulvat) hakemusten käsittely saatiin kuitenkin päätökseen vasta vuonna 2012, ja ne esitetään vuotta 2012 käsittelevässä vuosikertomuksessa. Italia (Veneton tulvat) Rankkasateet koettelivat 31. lokakuuta–2. marraskuuta 2010 Veneton aluetta Italian koillisosassa. Tilannetta pahensi vielä sulava lumi, ja seurauksena oli, että joet valuivat yli äyräidensä ja tulvivat laajoilla alueilla aiheuttaen vahinkoa tie- ja infrastruktuuriverkostoille, maataloudelle, yrityksille ja asuintaloille. Laajoja vahinkoja kirjattiin kaikkialla Venetossa, mutta erityisen pahasti kärsi Bacchiglionen valuma-alue, Vicenzan ja Padovan kaupunkialueet mukaan luettuina. Italia toimitti solidaarisuusrahaston taloudellista tukea koskevan hakemuksen, jonka komissio vastaanotti 7. tammikuuta 2011. Uusi hakemus, jota oli tarkistettu huomattavilta osin, saatiin elokuun puolivälissä 2011. Tarkistettuaan hakemuksen perusteellisesti komissio tuli siihen tulokseen, että Italian hakemus täyttää poikkeuksellisen alueellisen katastrofin perusteet. Komission hyväksymien välittömien vahinkojen kokonaismäärä on 676,36 miljoonaa euroa eli 19 prosenttia Italiaan vuonna 2011 sovellettavasta, solidaarisuusrahaston varojen käyttöönotolle määritetystä tavanomaisesta kynnysarvosta, joka on 3,536 miljardia euroa (3 miljardia euroa vuoden 2002 hintoina). Näin ollen komissio hyväksyi Italian hakemuksen 17. marraskuuta 2011 ja ehdotti, että solidaarisuusrahastosta myönnetään tukea 16,9 miljoonaa euroa. Vastaava lisätalousarviomenettely saatiin päätökseen 13. joulukuuta 2011. Talousarviomäärärahat voitiin kuitenkin saada käyttöön vasta helmikuun puolivälissä 2012. Kun Italian kanssa oli tehty täytäntöönpanosopimus, tuki voitiin maksaa 15. kesäkuuta 2012. Espanja (Lorcan maanjäristys) Kaksi perättäistä 5,2 magnitudin maanjäristystä ravisteli espanjalaista Lorcan kaupunkia 11. toukokuuta 2011. Yhdeksän ihmistä kuoli ja vahingot olivat suuria. Espanja toimitti solidaarisuusrahaston taloudellista tukea koskevan hakemuksen, jonka komissio vastaanotti 20. heinäkuuta 2011. Hakemus saatettiin ajan tasalle 1. elokuuta 2011. Komission hyväksymien katastrofin aiheuttamien välittömien vahinkojen kokonaismäärä on 842,84 miljoonaa euroa eli 23,84 prosenttia Espanjaan vuonna 2011 sovellettavasta tavanomaisesta kynnysarvosta, joka on 3,536 miljardia euroa (3 miljardia euroa vuoden 2002 hintoina). Komissio päätti 17. marraskuuta 2011 hyväksyä Espanjan hakemuksen poikkeuksellisen alueellisen katastrofin perusteiden mukaisesti ja ehdotti, että solidaarisuusrahastosta myönnetään tukea 21,2 miljoonaa euroa. Vastaava lisätalousarviomenettely saatiin päätökseen 13. joulukuuta 2011. Talousarviomäärärahat voitiin kuitenkin saada käyttöön vasta helmikuun puolivälissä 2012. Tuki maksetaan heti, kun komission ja Espanjan välillä allekirjoitetaan täytäntöönpanosopimus. 4. Rahoitus Solidaarisuusrahastosta maksettiin vuonna 2011 tukea kuudessa tapauksessa. Nämä tukihakemukset oli vastaanotettu kesällä 2010. Vastaava alustava lisätalousarvioesitys nro 1/2011 saatiin valmiiksi 6. huhtikuuta 2011.[2] Maksut suoritettiin kesällä ja syksyllä 2011. Rahaston varoja käytettiin myös kolmen muun vuonna 2010 vastaanotetun hakemuksen tapauksessa. Alustava lisätalousarvioesitys nro 2/2011 kattaa tulvat Tšekissä, Sloveniassa ja Kroatiassa (syystulvat vuonna 2010), ja budjettivallan käyttäjä hyväksyi sen 14. heinäkuuta 2011. Maksut suoritettiin vuoden 2011 lopussa, kun tukipäätökset oli tehty ja täytäntöönpanoa koskevat sopimukset allekirjoitettu.[3] Vuonna 2011 saatujen hakemusten kohdalla rahastosta voitiin ottaa varoja käyttöön Italian (Veneton tulvat) ja Espanjan (Lorcan maanjäristys) tapauksessa. Budjettivallan käyttäjä hyväksyi vastaavan alustavan lisätalousarvioesityksen nro 7/2011 13. joulukuuta 2011.[4] Maksut kuitenkin viivästyivät, koska talousarviomäärärahat oli siirrettävä vuodelle 2012 ja täytäntöönpanosopimukset saatava valmiiksi. Solidaarisuusrahastosta hyväksytyt tuet vuonna 2011 Edunsaajavaltio || Katastrofi || Luokka || Myönnetty tuki vuonna 2011 (euroa) Slovakia || kevättulvat 2010 || suurkatastrofi || 20 430 841 Puola || kevättulvat 2010 || suurkatastrofi || 105 567 155 Tšekki || kevättulvat 2010 || naapurimaa || 5 111 401 Unkari || kevättulvat 2010 || suurkatastrofi || 22 485 772 Kroatia || kevättulvat 2010 || naapurimaa || 3 825 983 Romania || kevättulvat 2010 || suurkatastrofi || 24 967 741 Tšekki || syystulvat 2010 || alueellinen || 10 911 939 Slovenia || syystulvat 2010 || suurkatastrofi || 7 459 637 Kroatia || syystulvat 2010 || naapurimaa || 1 175 071 Italia || Veneton tulvat 2010 || alueellinen || 16 908 925 Espanja || Lorcan maanjäristys 2011 || alueellinen || 21 070 950 YHTEENSÄ || 239 915 415 5. Seuranta Komissio teki vuonna 2011 seurantakäynnin viiteen solidaarisuusrahastosta tukea saaneeseen maahan saadakseen tietoja järjestelmistä, joilla vastuussa olevat kansalliset viranomaiset panevat täytäntöön myönnettyä solidaarisuusrahaston tukea, ja keskustellakseen täytäntöönpanoviranomaisten nimenomaan esille ottamista kysymyksistä: – Dublin (Irlanti) 1. heinäkuuta 2011, aiheena marraskuun 2009 tulvien seurauksena myönnetty 13 miljoonan euron suuruinen tuki. – Poitiers (Ranska) 12. heinäkuuta 2011, aiheena helmikuussa 2010 riehuneen Xynthia-myrskyn seurauksena myönnetty 35,6 miljoonan euron suuruinen tuki. – Madeira (Portugali) 1. syyskuuta 2011, aiheena helmikuussa 2010 tapahtuneiden muta- ja maanvyöryjen seurauksena myönnetty 31,3 miljoonan euron suuruinen tuki. – Bukarest (Romania) 7.–8. marraskuuta 2011, aiheena kesäkuussa 2010 tapahtuneen tulvakatastrofin seurauksena vuonna 2011 myönnetty 25 miljoonan euron suuruinen tuki. – Budapest (Unkari) 24. marraskuuta 2011, aiheena toukokuun 2010 tulvien seurauksena myönnetty 22,5 miljoonan euron suuruinen tuki. Komission seurantakäynteihin suhtauduttiin yleensä hyvin myönteisesti, ja ne antoivat kohtalaiset takeet siitä, että asianomaiset viranomaiset hoitavat täytäntöönpanon ja valvonnan avoimesti ja asianmukaisesti ja solidaarisuusrahastoasetusta, tukipäätöstä ja täytäntöönpanosopimusta noudattaen. Saatuaan loppukertomukset komissio tekee lisäanalyyseja ja ryhtyy tarvittaessa asianmukaisiin toimenpiteisiin. 6. Päätökseen saatetut tukitoimenpiteet Solidaarisuusrahastoasetuksen 8 artiklan 2 kohdassa säädetään, että edunsaajavaltion on toimitettava viimeistään kuuden kuukauden kuluttua tuen maksamista seuraavan yhden vuoden määräajan päättymisestä kertomus tuen käyttämisestä (täytäntöönpanokertomus), siihen liittyvine selvityksineen tuen käyttöön liittyvistä menoista (selvitys). Tämän menettelyn päätyttyä komissio päättää rahaston tukitoimenpiteen. Kolme solidaarisuusrahaston tukeen liittyvää tapausta saatettiin päätökseen vuonna 2011. (1) Bulgarialle oli myönnetty maata keväällä 2005 koetelleiden tulvien vuoksi tukea 9,7 miljoonaa euroa, ja täytäntöönpanokertomus oli saatu 17. tammikuuta 2008. Bulgarian viranomaisten suorittamassa tarkastuksessa kävi ilmi, että tukeen oikeuttamattomia menoja oli 225 150 euroa. Tämän seurauksena komissio käynnisti Bulgarian viranomaisten suostumuksella takaisinperintämenettelyn, ja kyseessä olevat 225 150 euroa perittiin takaisin Bulgarian viranomaisilta 29. joulukuuta 2008. Komission lisätutkimukset ja arviointi saatiin päätökseen vuonna 2011. Komissio päätti tukitoimenpiteen helmikuussa 2011. (2) Réunionin saarta (Ranska) vuonna 2007 koetelleen myrskyn johdosta oli myönnetty tukea 5,29 miljoonaa euroa, ja tapausta koskeva täytäntöönpanokertomus oli saatu 13. heinäkuuta 2009. Ranskan viranomaisten ilmoittamien tukeen oikeuttamattomien menojen vuoksi menot olivat 53 680 euroa myönnettyä tukimäärää pienemmät. Lisäanalyysien ja loppukertomuksen arvioinnin jälkeen ja ottaen huomioon, että Ranskan viranomaiset eivät esittäneet asetetussa kahden kuukauden määräajassa vastalauseita päätökseen saattamista koskevan komission kirjeen osalta, komissio käynnisti 53 680 euron takaisinperintämenettelyn. Komissio vastaanotettua tämän määrän asian käsittely katsottiin kesäkuussa 2011 päättyneeksi. (3) Komissio oli myöntänyt Unkarille huhtikuussa 2006 sattuneiden tulvien osalta taloudellista tukea 15 miljoonaa euroa. Täytäntöönpanokertomus toimitettiin komissiolle 18. toukokuuta 2009. Unkarin viranomaiset ilmoittivat loppukertomuksessaan, että ilmoitetut menot olivat 4 598 euroa myönnettyä tukimäärää pienemmät. Komission toteuttamien lisäanalyysien ja -tarkastusten jälkeen Unkarin viranomaisilta perittiin takaisin kyseiset 4 598 euroa. Komissio päätti tukitoimenpiteen syyskuussa 2011. Komissio vastaanotti vuonna 2011 lopulliset vuonna 2009 myönnettyä tukea koskevat täytäntöönpanokertomukset Ranskalta (Klaus-myrsky 2009) ja Italialta (Abruzzon maanjäristys 2009). Tämän vuosikertomuksen kattaman ajanjakson päättyessä näiden täytäntöönpanokertomusten arviointi oli vielä kesken. 7. Tiedonanto EU:n solidaarisuusrahaston tulevaisuudesta Komissio esitti 6. lokakuuta 2011 Euroopan unionin solidaarisuusrahaston tulevaisuutta käsittelevän tiedonantonsa[5], jossa pyritään lisäämään rahaston reagointivalmiutta katastrofeihin, tekemään siitä näkyvämpi ja selkiyttämään sen toimintaperusteita. Komissio oli jo vuonna 2005 tehnyt säädösehdotuksen solidaarisuusrahastoasetuksen muuttamisesta. Suurin osa jäsenvaltioista ei kuitenkaan voinut hyväksyä ehdotusta, joten komissio on peruuttanut ehdotuksen. Komissio on kuitenkin edelleen sitä mieltä, että EU:n solidaarisuusrahaston toimintaa voitaisiin parantaa merkittävästi tekemällä vain vähäisiä mukautuksia nykyiseen asetukseen. Asetuksen perusteet ja luonne halutaan säilyttää, eikä rahoitukseen ja sallittujen menojen laajuuteen haluta koskea. Asetukseen ehdotetuissa muutoksissa ei millään lailla muutettaisi rahastosta rahoitettavia tukikelpoisia toimintoja, kuten elintärkeiden infrastruktuurien välitöntä korjausta ja valmiustoimiin tarkoitettujen voimavarojen käyttöönoton kustannuksia. Vuonna 2005 tehtyyn ehdotukseen sisältyneitä näkökohtia, kuten soveltamisalan laajentamista, kynnysarvojen muuttamista tai alueellisina katastrofeina tunnetun luokan jättämistä pois käytöstä, ei ole sisällytetty tiedonantoon. Tiedonannossa ehdotetaan seuraavia mukautuksia: · solidaarisuusrahaston selkeästi määritelty soveltamisala siten, että se rajattaisiin luonnonkatastrofeihin ja niiden seurauksiin. Ketjureaktiot, kuten luonnonkatastrofeihin pohjautuvat teknologiaan liittyvät katastrofit, eivät edelleenkään olisi tukikelpoisia. · alueellisten katastrofien uusi, yksinkertainen määritelmä yhden objektiivisen (BKT:hen perustuvan) kriteerin pohjalta; näin voitaisiin poistaa nykyisistä säännöksistä johtuva epäselvyys niistä edellytyksistä, joiden täyttyessä rahaston varoja voidaan poikkeuksellisesti ottaa käyttöön. · ennakkomaksujen käyttöönotto (pyynnöstä) ja maksujen nopeuttaminen rahaston toiminnan tehostamiseksi ja sen näkyvyyden lisäämiseksi. · selkeämpi reagoiminen hitaasti kehittyviin katastrofeihin, kuten kuivuuteen. · hallinnollinen yksinkertaistaminen ja ajan säästö yhdistämällä tukipäätökset ja täytäntöönpanosopimukset. · komissio haluaisi lisäksi selvittää jäsenvaltioiden kanssa, voidaanko solidaarisuusrahastoa käyttää katastrofinkestävyyden ja ilmastonmuutokseen sopeutumisen tehostamiseksi ottamalla käyttöön tehostettuja ennaltaehkäisytoimia koskevia kannustimia. · komissio on lisäksi valmis keskustelemaan mistä tahansa muista näkökohdista, joita jäsenvaltiot haluavat sisällyttää mukaan rahaston toiminnan tehostamiseksi. Tätä kertomusta annettaessa keskustelut tiedonannosta ovat käynnissä neuvoston, Euroopan parlamentin ja muiden sidosryhmien kesken. Komissio tarkastelee uutta säädösehdotusta koskevia vaihtoehtoja. 8. Päätelmät Komissio vastaanotti vuonna 2011 vain muutaman uuden solidaarisuusrahaston tukea koskevan hakemuksen, mutta ennätysvuodelta 2010 jäljelle jääneiden hakemusten käsittely jatkui vielä vuonna 2011. Näissä hakemuksissa vahvistuivat monet niistä näkökohdista ja suuntauksista, joita oli tuotu esiin ja joista oli raportoitu edellisinä vuosina. Solidaarisuusrahaston ensisijaisena kohteena olevia suurkatastrofeja on suhteellisen yksinkertaista arvioida yhden pysyvän kriteerin pohjalta (kynnysarvon ylittävä välittömien vahinkojen kokonaismäärä), jonka on täytyttävä, jotta tuki voidaan hyväksyä. Kuitenkin vain noin kolmannes vastaanotetuista hakemuksista koskee suurkatastrofeja. Huomattava enemmistö hakemuksista koskee pienempiä katastrofeja, lähinnä niin kutsutun poikkeuksellisen alueellisen katastrofin perusteen pohjalta. Lainsäätäjä oli tarkoittanut sen harvinaiseksi poikkeukseksi, ja ainoastaan 7,5 prosenttia rahaston vuotuisista määrärahoista on käytettävissä tätä tarkoitusta varten. Asetuksessa tällaisten hakemusten hyväksymiseksi säädetyt edellytykset ovat monimutkaiset, ja niiden täyttäminen on varsin vaikeaa. Tämän vuoksi komissio hylkää useimmat alueellisia katastrofeja koskevat hakemukset. Olisi hyödyllistä saada selkeämmät ja yksinkertaisemmat perusteet, joiden pohjalta alueellisille katastrofeille voidaan myöntää tukea. Jälleen kerran on käynyt ilmeiseksi, että teollisuusonnettomuuksiin ja muihin katastrofeihin, jotka eivät ole luonnonkatastrofeja, liittyvät hakemukset eivät yleensä täytä asetuksen tukikelpoisuusperusteita saastuttaja maksaa -periaatteen vuoksi ja sen takia, että vakuutuskelpoiset vahingot on jätetty solidaarisuusrahastotuen ulkopuolelle. Kuten lokakuussa annetussa tiedonannossa jo todettiin, asetuksen soveltamisalan määrittely selkeämmin ja rajaaminen pelkästään luonnonkatastrofeihin ja niiden vaikutuksiin poistaisi oikeudellista epävarmuutta. Vuoden loppupuolella saatujen hakemusten käsittelyä ei yleensä saada päätökseen saman vuoden aikana. Asetuksen sillä säännöksellä, jonka mukaan rahastoon vuosittain osoitetuista miljardin euron määrärahoista on 1. lokakuuta oltava jäljellä vielä 25 prosenttia, jottei varoja käytetä loppuun ennen aikojaan, ei näin ollen tosiasiallisesti ole mitään vaikutusta. On pohdittava lisää sitä, miten tuet voitaisiin maksaa nopeammin. Solidaarisuusrahaston tulevaisuutta käsittelevä tiedonanto sisältää useita osatekijöitä, joilla tähdätään oikeudellisen kehyksen parantamiseen ja näin ollen rahaston toiminnan tehostamiseen. Tiedonannolla valmistellaan näin maaperää mahdolliselle säädösehdotukselle, jolla pyritään lisäämään rahaston reagointivalmiutta katastrofeihin, parantamaan sen näkyvyyttä ja selkiyttämään sen toimintaperusteita. Liite 1: Vuonna 2011 sovellettavat suurkatastrofien kynnysarvot (vuoden 2009 bruttokansantuloa koskevien lukujen pohjalta) || || || (miljoonaa euroa) Maa || BKTL 2009* || 0,6 % BKTL:sta* || Suurkatastrofin kynnysarvo 2011* AT || ÖSTERREICH || 271 459 || 1 628,756 || 1 628,756 BE || BELGIË/BELGIQUE || 342 261 || 2 053,566 || 2 053,566 BG || BULGARIA || 33 113 || 198,678 || 198,678 CY || KYPROS || 16 641 || 99,845 || 99,845 CZ || ČESKÁ REPUBLIKA || 129 046 || 774,274 || 774,274 DE || DEUTSCHLAND || 2 430 940 || 14 585,640 || 3 535,904** DK || DANMARK || 226 447 || 1 358,684 || 1 358,684 EE || EESTI || 13 538 || 81,230 || 81,230 EL || ELLADA || 226 644 || 1 359,863 || 1 359,863 ES || ESPAÑA || 1 029 541 || 6 177,246 || 3 535,904** FI || SUOMI/FINLAND || 171 383 || 1 028,298 || 1 028,298 FR || FRANCE || 1 922 845 || 11 537,070 || 3 535,904** HR || HRVATSKA || 43 572 || 261,431 || 261,431 HU || MAGYARORSZÁG || 88 291 || 529,747 || 529,747 IE || ÉIRE/IRELAND || 132 601 || 795,607 || 795,607 IS || ICELAND || 7 787 || 46,723 || 46,723 IT || ITALIA || 1 494 576 || 8 967,457 || 3 535,904** LT || LIETUVA || 27 010 || 162,057 || 162,057 LU || LUXEMBOURG (G.D.) || 26 765 || 160,590 || 160,590 LV || LATVIJA || 19 954 || 119,723 || 119,723 MT || MALTA || 5 451 || 32,704 || 32,704 NL || NEDERLAND || 556 518 || 3 339,108 || 3 339,108 PL || POLSKA || 299 518 || 1 797,108 || 1 797,108 PT || PORTUGAL || 162 331 || 973,986 || 973,986 RO || ROMÂNIA || 113 652 || 681,913 || 681,913 SE || SVERIGE || 296 151 || 1 776,908 || 1 776,908 SI || SLOVENIJA || 34 704 || 208,224 || 208,224 SK || SLOVENSKO || 62 575 || 375,452 || 375,452 TR || TÜRKIYE || 330 413 || 1 982,480 || 1 982,480 UK || UNITED KINGDOM || 1 587 886 || 9 527,315 || 3 535,904** * Kynnysarvot ovat joko 0,6 prosenttia suhteessa BKTL:oon tai 3 miljardia euroa vuoden 2002 hintoina sen mukaan, kumpi näistä on pienempi. * Luvut ovat pyöristettyjä. ** ~ 3 miljardia euroa vuoden 2002 hintoina. Lähde: Eurostat Liite 2: Euroopan unionin solidaarisuusrahaston vuonna 2010 keskeneräisiksi jääneet hakemukset ja uudet hakemukset, joista päätettiin vuonna 2011 Vuosi || 2010 || 2011 Hakijamaa || Ranska || Tšekki || Saksa || Slovenia || Kroatia || Unkari || Italia || Espanja || Kypros || Italia Katastrofin nimi ja luonne || Varin tulvat || Syystulvat || Sachsenin tulvat || Syystulvat || Syystulvat || Myrkky­vuoto || Veneton tulvat || Lorcan maan­järistys || Laivasto­tukikohdan räjähdys || Ligurian ja Toscanan tulvat Ensimmäisen vahingon aiheutumispäivä || 15.6.2010 || 7.8.2010 || 7.8.2010 || 17.9.2010 || 17.9.2011 || 4.10.2010 || 31.10.2010 || 11.5.2011 || 11.7.2011 || 25.10.2011 Hakemuksen tekopäivä || 24.8.2010 || 14.10.2010 || 15.10.2010 || 26.11.2010 || 25.11.2010 || 13.12.2010 || 7.1.2011 || 20.7.2011 || 19.9.2011 || 22.12.2011 Päivä, jona täydelliset tiedot olivat saatavilla || - || - || - || - || - || - || 11.8.2011 || 1.8.2011 || 24.11.2011 20.1.2012 || - Suurkatastrofin kynnys (milj. euroa) || 3 466,57 || 824,03 || 3 466,57 || 217,67 || 275,80 || 590,71 || 3 535,90 || 3 535,90 || 99,85 || 3535,90 Välittömien vahinkojen kokonaismäärä (milj. euroa)[6] || 740,70 || 436,48 || 937,77 || 251,30 || 47 || 174,32 || 676,36 || 842,84 || - || 722,47 Luokka || (alueel­linen) || alueellinen || (alueel­linen) || suur­katastrofi || naapurimaa || (alueellinen) || alueellinen || alueellinen || (suur­katastrofi) / muu kuin luonnon­katastrofi || alueellinen Vahingot/kynnys || 21,37 % || 52,97 % || 27,05 % || 115,45 % || 17,04 % || 29,51 % || 19,13 % || 23,84 % || - || 20,43 % Tukikelpoisten hätätoimien kustannukset (milj. euroa) || 197,54 || 334,77 || 489 || 171,27 || 28,65 || - || 573,23 || 104 || - || 511,43 Tukikelpoiset kustannukset / kokonaisvahingot || 26,67 % || 76,70 % || 52,14 % || 68,15 % || 60,95 % || - || 84.75% || 12,34 % || - || 70,79 % Tuki / tukikelpoiset kustannukset || - || 3,26 % || - || 4,36 % || 4,10 % || - || 2,95 % || 20,26 % || - || 3,53 % Tukiosuus (% kokonaisvahingoista) || - || 2,5 % || - || 2,97 % || 2,5 % || - || 2,5 % || 2,5 % || - || 2,5 % Tukipäätöksen päivämäärä || hylätty || 22.8.2011 || hylätty || 19.9.2011 || 19.8.2011 || hylätty || 28.3.2012 || 9.3.2012 || hylätty || käsiteltävänä Täytäntöönpanosopimuksen päivämäärä (tehty) || - || 11.10.2011 || - || 4.11.2011 || 14.9.2011 || - || 23.4.2012 || 26.6.2012 || - || käsiteltävänä Myönnetty tuki (euroa) || - || 10 911 939 || - || 7 459 637 || 1 175 071 || - || 16 908 925 || 21 070 950 || - || 18 061 682 Liite 3: EU:n solidaarisuusrahaston hakemukset vuodesta 2002 lähtien Vuosi || Maa || Katastrofin luonne || Vahingot (milj. euroa) || Luokka || Myönnetty tuki (milj. euroa) || 2 0 0 2 || 1 || AT || Tulvat || 2 900 || suurkatastrofi || 134 || 2 || CZ || Tulvat || 2 300 || suurkatastrofi || 129 || 3 || FR || Tulvat (Le Gard) || 835 || alueellinen || 21 || 4 || DE || Tulvat || 9 100 || suurkatastrofi || 444 || Tuen kokonaismäärä v. 2002 hakemuksille || || || 728 || 2 0 0 3 || 1 || ES || Öljyvuoto (Prestige) || 436 || alueellinen || 8,626 || 2 || IT || Maanjäristys (Molise/Apulia) || 1 558 || alueellinen || 30,826 || 3 || IT || Tulivuoren purkautuminen (Etna) || 894 || alueellinen || 16,798 || 4 || IT || Tulvat (Pohjois-Italia) || (1 900) || (suurkatastrofi) || hylätty || 5 || GR || Äärimmäiset sääolosuhteet talvella || (ei selvillä) || (suurkatastrofi?) || hylätty || 6 || PT || Metsäpalot || 1 228 || suurkatastrofi || 48,539 || 7 || FR || Metsäpalot (Etelä-Ranska) || 531 || (alueellinen) || hylätty || 8 || ES || Metsäpalot (Portugalin rajalla) || 53 || naapurimaa || 1,331 || 9 || MT || Tulvat || 30 || suurkatastrofi || 0,961 || 10 || IT || Tulvat (Friuli-Venezia Giulia) || (525) || (alueellinen) || hylätty || Tuen kokonaismäärä v. 2003 hakemuksille || || || 107,081 || 2 0 0 4 || 1 || FR || Tulvat (Rhonen suistoalue) || 785 || alueellinen || 19,625 || 2 || ES || Tulvat (Malaga) || (73) || (alueellinen) || hylätty || 3-9 || ES || Metsäpalot (7 hakemusta) || (480) || (alueellinen) || kaikki 7 hylätty || 10 || SK || Tulvat || (29) || (alueellinen) || hylätty || 11 || SI || Maanjäristys || (13) || (alueellinen) || peruutettu || Tuen kokonaismäärä v. 2004 hakemuksille || || || 19,625 || 2 0 0 5 || 1 || SK || Myrsky (Tatravuoret) || 203 || suurkatastrofi || 5,668 || 2 || IT || Tulvat (Sardinia) || (223, arvioitu yläkanttiin) || (alueellinen) || hylätty || 3 || EE || Myrsky || 48 || suurkatastrofi || 1,29 || 4 || LV || Myrsky || 193 || suurkatastrofi || 9,487 || 5 || SE || Gudrun-myrsky || 2 297 || suurkatastrofi || 81,725 || 2 0 0 5 || 6 || LT || Myrsky || 15 || naapurimaa || 0,379 || 7 || GR || Evros-joen tulvat || (112) || (alueellinen) || hylätty || 8 || RO || Kevättulvat || 489 || suurkatastrofi || 18,798 || 9 || BG || Kevättulvat || 222 || suurkatastrofi || 9,722 || 10 || BG || Kesätulvat || 237 || suurkatastrofi || 10,632 || 11 || RO || Kesätulvat || 1 050 || suurkatastrofi || 52,4 || 12 || AT || Tulvat (Tiroli/Vorarlberg) || 592 || alueellinen || 14,799 || Tuen kokonaismäärä v. 2005 hakemuksille || || || 204,905 || 2 0 0 6 || 1 || UK || Buncefieldin polttoainevaraston räjähdys || (700) || (alueellinen) || peruutettu || 2 || GR || Evros-joen tulvat || 372 || alueellinen || 9,306 || 3 || HU || Tulvat || 519 || suurkatastrofi || 15,064 || 4 || ES || Galician metsäpalot || (91) || (alueellinen) || hylätty || Tuen kokonaismäärä v. 2006 hakemuksille || || || 24,370 || 2 0 0 7 || 1 || DE || Kyrill-myrsky || 4 750 || suurkatastrofi || 166,9 || 2 || FR || Réunion, sykloni Gamede || 211 || alueellinen || 5,29 || 3 || ES || El Hierron tulvat || (18) || (alueellinen) || hylätty || 4 || ES || La Manchan tulvat || (66) || (alueellinen) || hylätty || 5 || UK || Tulvat || 4 612 || suurkatastrofi || 162,387 || 6 || CY || Metsäpalot || (38) || (alueellinen) || hylätty || 7 || ES || Kanariansaarten metsäpalot || (144) || (alueellinen) || hylätty || 8-16 || IT || 9 hakemusta metsäpaloista 9 alueella || - || (alueellinen) || ei hyväksyttävissä, määräaika ylittyi || 17 || FR || Hirmumyrsky Dean / Martinique || 509 || alueellinen || 12,78 || 18 || GR || Metsäpalot || 2 118 || suurkatastrofi || 89,769 || 19 || SI || Tulvat || 233 || suurkatastrofi || 8,254 || Tuen kokonaismäärä v. 2007 hakemuksille || || || 445,380 || 2 0 0 8 || 1 || CY || Kuivuus || 165,4 || suurkatastrofi || 7,605 || 2 || RO || Tulvat || 471,4 || alueellinen || 11,785 || Tuen kokonaismäärä v. 2008 hakemuksille || || || 19,390 || || || || || || 2 0 0 9 || 1 || FR || Klaus-myrsky || 3 805,5 || suurkatastrofi || 109,377 || 2 || IT || Abruzzon maanjäristys || 10 212,0 || suurkatastrofi || 493,771 || 3 || GR || Metsäpalot || (152,8) || (alueellinen) || hylätty || 4 || CY || Myrskyt || (2,6) || (alueellinen) || hylätty || 5 || GR || Evian tulvat || (83,2) || (alueellinen) || hylätty || 6 || IT || Messinan maanvyörymä || (598,9) || (alueellinen) || hylätty || Tuen kokonaismäärä v. 2009 hakemuksille || || || 603,148 || 2 0 1 0 || 1 || IE || Tulvat 2009 || 520,9 || alueellinen || 13,022 || 2 || IT || Toscanan tulvat || (211,7) || (alueellinen) || hylätty || 3 || ES || Andalusian tulvat || (709,7) || (alueellinen) || hylätty || 4 || PT || Madeiran muta- ja maanvyöryt || 1 080 || suurkatastrofi || 31,256 || 5 || FR || Xynthia-myrsky || 1 425 || alueellinen || 35,636 || 6 || SK || Tulvat || 649,9 || suurkatastrofi || 20,431 || 7 || PL || Tulvat || 2 993,7 || suurkatastrofi || 105,567 || 8 || CZ || Kevättulvat || 204,5 || naapurimaa || 5,111 || 9 || HU || Tulvat || 719,3 || suurkatastrofi || 22,486 || 10 || HR || Kevättulvat || 153,04 || naapurimaa || 3,826 || 11 || FR || Varin tulvat || (703-778) || (alueellinen) || hylätty || 12 || RO || Tulvat || 875,75 || suurkatastrofi || 24,968 || 13 || CZ || Syystulvat || 436,5 || alueellinen || 10,912 || 14 || DE || Sachsenin tulvat || (937,7) || (alueellinen) || hylätty || 15 || HR || Syystulvat || 47 || naapurimaa || 1,175 || 16 || SI || Syystulvat || 251,3 || suurkatastrofi || 7,460 || 17 || HU || Myrkkyvuoto || (174,32) || (alueellinen) || hylätty || Tuen kokonaismäärä v. 2010 hakemuksille || || || 281,849 || 2 0 1 1 || 1 || IT || Veneton tulvat 2010 || 676,36 || alueellinen || 16,909 || 2 || ES || Lorcan maanjäristys 2011 || 842,84 || alueellinen || 21,071 || 3 || CY || Laivastotukikohdan räjähdys 2011 || (357) || (suurkatastrofi) / muu kuin luonnonkatastrofi || hylätty || 4 || IT || Ligurian ja Toscanan tulvat 2011 || 722,5 || alueellinen || 18,062 || Tuen kokonaismäärä v. 2011 hakemuksille || || || 56,042 || Vuodesta 2002 hyväksytty tuki yhteensä 2 489,798835 milj. euroa [1] 2 artiklan 1 kohdassa säädetään seuraavaa: ”Rahaston toimenpiteet voidaan käynnistää jäsenvaltion tai Euroopan unionin jäsenyydestä parhaillaan neuvottelevan valtion, jäljempänä ”edunsaajavaltio”, pyynnöstä pääasiassa silloin, kun kyseisen valtion alueella tapahtuu sellainen luonnonmullistus, jolla on vakavia vaikutuksia yhden tai useamman alueen taikka yhden tai useamman valtion kansalaisten elinoloihin, luonnonympäristöön tai talouselämään.” [2] Lisätalousarvioesitys (LTE) nro 1 vuoden 2011 talousarvioon kattaa yhteensä 182 388 893 euron käyttöönoton EU:n solidaarisuusrahastosta maksusitoumus- ja maksumäärärahoina rankkasateiden Puolassa, Slovakiassa, Tšekissä, Unkarissa, Kroatiassa ja Romaniassa aiheuttamien vaikutusten johdosta. Euroopan parlamentti hyväksyi sen 6.4.2011. KOM(2011) 9 (EUVL L 172, 30.6.2011). [3] Euroopan parlamentti hyväksyi 14.7.2011 edellisen lisätalousarvioesityksen nro 2 vuoden 2011 yleiseen talousarvioon (KOM(2011)154) lisätalousarviona nro 3. Se kattaa yhteensä 19 546 647 euron käyttöönoton EU:n solidaarisuusrahastosta maksusitoumus- ja maksumäärärahoina rankkasateiden Sloveniassa, Kroatiassa ja Tšekissä aiheuttamien vaikutusten johdosta (EUVL L 213, 19.8.2011). [4] Lisätalousarvioesitys (LTE) nro 7 vuoden 2011 talousarvioon kattaa yhteensä 37 979 875 euron käyttöönoton EU:n solidaarisuusrahastosta maksusitoumus- ja maksumäärärahoina Murciassa, Espanjassa sattuneen maanjäristyksen (21 070 950 euroa) ja Venetossa sattuneiden tulvien (16 908 925 euroa) johdosta. Euroopan parlamentti hyväksyi sen 13.12.2011. KOM(2011) 796, 21.11.2011 (EUVL L 62, 2.3.2012). [5] KOM(2011) 613. [6] Komission hyväksymä välittömien vahinkojen kokonaismäärä.